1 POSĖDIS

**SPRENDIMAS**

**DĖL KAUNO RAJONO SAVIVALDYBĖS TARYBOS 2021 M. SAUSIO 28 D. SPRENDIMO NR. TS-41 „DĖL KAUNO RAJONO SAVIVALDYBĖS SPECIALIOSIOS SODININKŲ BENDRIJŲ RĖMIMO PROGRAMOS PATVIRTINIMO“ PAKEITIMO**

2024 m. sausio 25 d. Nr. TS-40

Kaunas

Vadovaudamasi Lietuvos Respublikos vietos savivaldos įstatymo 15 straipsnio   
2 dalies 13 punktu, Kauno rajono savivaldybės specialiosios sodininkų bendrijų rėmimo programos, patvirtintos Kauno rajono savivaldybės tarybos 2021 m. sausio 28 d. sprendimu   
Nr. TS-41 „Dėl Kauno rajono savivaldybės specialiosios sodininkų bendrijų rėmimo programos patvirtinimo“, 42 punktu ir Lietuvos Respublikos sodininkų bendrijų įstatymo 6 straipsnio   
1 dalimi, 2 dalimi, 3 dalimi, 4 dalimi, 28 straipsnio 2 dalimi, 3 dalies 2 ir 3 punktais, 4 dalimi, Kauno rajono savivaldybės taryba n u s p r e n d ž i a:

pakeisti Kauno rajono savivaldybės specialiąją sodininkų bendrijų rėmimo programą, patvirtintą Kauno rajono savivaldybės tarybos 2021 m. sausio 28 d. sprendimu Nr. TS-41 „Dėl Kauno rajono savivaldybės specialiosios sodininkų bendrijų rėmimo programos patvirtinimo“ ir ją išdėstyti nauja redakcija (pridedama).

Savivaldybės meras Valerijus Makūnas

pATVIRTINTA

Kauno rajono savivaldybės tarybos

2024 m. sausio 25 d. sprendimu Nr. TS-40

**KAUNO RAJONO SAVIVALDYBĖS**

**SPECIALIOJI SODININKŲ BENDRIJŲ RĖMIMO PROGRAMA**

**I SKYRIUS**

**BENDROSIOS NUOSTATOS**

1. Kauno rajono savivaldybės specialioji sodininkų bendrijų rėmimo programa (toliau – Programa) skirta teikti finansinę paramą Kauno rajono savivaldybės (toliau – Savivaldybė) teritorijoje esančioms sodininkų bendrijoms (toliau – Bendrijos), siekiančioms tinkamai tvarkyti ir prižiūrėti mėgėjiškus sodus ir jų kraštovaizdį, saugoti gamtą bei tvarkyti, prižiūrėti, atnaujinti ir statyti bendrojo naudojimo objektus, taip pat, reglamentuoti Bendrijų bendro naudojimo žemėje esančių kelių (gatvių) perleidimo Savivaldybės nuosavybėn sąlygas bei tvarką.

2. Programa parengta vadovaujantis Lietuvos Respublikos sodininkų bendrijų įstatymu bei Lietuvos Respublikos vietos savivaldos įstatymu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, Lietuvos Respublikos biudžeto sandaros įstatymu ir kitais teisės aktais.

**II SKYRIUS**

**PROGRAMOS TIKSLAI IR UŽDAVINIAI**

3. Programos tikslas – padėti plėtoti ir puoselėti mėgėjišką sodininkystę bei jos tradicijas, iš dalies kompensuojant Bendrijos bendrojo naudojimo objektų (kelių, gatvių, elektros tinklų, geriamojo vandens tiekimo, nuotekų šalinimo ir valymo bei kitų bendrojo naudojimo žemėje esančių statinių ar įrenginių) priežiūros, atnaujinimo ir statybos darbų, teisinės registracijos bei techninės dokumentacijos rengimo išlaidas, numatant Bendrijų bendro naudojimo žemėje esančių kelių (gatvių) perleidimo Savivaldybės nuosavybėn sąlygas bei tvarką.

4. Programos uždaviniai:

4.1. skatinti mėgėjišką sodininkystę bei jos tradicijas;

4.2. skatinti Bendrijas tinkamai prižiūrėti ir atnaujinti bendrojo naudojimo objektus (kelius, gatves, elektros tinklus, vandens tiekimo, nuotekų šalinimo ir valymo bei kitą infrastruktūrą);

4.3. suteikti Bendrijoms žinių teritorijų planavimo, žemės naudojimo, kraštovaizdžio tvarkymo, bendrojo naudojimo objektų priežiūros, atnaujinimo ir statybos, projektavimo darbų bei teisinės registracijos ir techninės dokumentacijos rengimo klausimais.

**III SKYRIUS**

**PROGRAMOS LĖŠŲ ŠALTINIAI IR NAUDOJIMAS**

5. Lėšų šaltiniai:

5.1. Programos įgyvendinimui lėšos numatomos Savivaldybės biudžete;

5.2. kitos lėšos.

6. Programos finansinė parama gali būti skiriama:

6.1. Bendrijos bendrojo naudojimo žemėje esančių bendrojo naudojimo objektų (kelių, gatvių, elektros tinklų, geriamojo vandens tiekimo, nuotekų šalinimo ir valymo bei kitų) kadastriniams matavimams, inventorizacijai ir teisinei registracijai reikalingos techninės dokumentacijos rengimo išlaidoms iš dalies kompensuoti;

6.2. Bendrijos bendrojo naudojimo žemėje esančių bendrojo naudojimo objektų (kelių, gatvių, elektros tinklų, geriamojo vandens tiekimo, nuotekų šalinimo ir valymo bei kitų) priežiūrai ir atnaujinimui ir / ar naujų bendrojo naudojimo objektų statybai reikalingos techninės dokumentacijos rengimo išlaidoms iš dalies kompensuoti;

6.3. Bendrijos bendrojo naudojimo žemėje esančių bendrojo naudojimo objektų (kelių, gatvių, elektros tinklų, geriamojo vandens tiekimo, nuotekų šalinimo ir valymo bei kitų) priežiūros, atnaujinimo ir / ar naujų bendrojo naudojimo objektų statybos darbų ir paslaugų išlaidoms iš dalies kompensuoti.

7. Nagrinėjant Bendrijų pateiktus prašymus finansinei paramai gauti, pirmenybė daliniam išlaidų kompensavimui teikiama pagal šiuos darbų ar paslaugų prioritetus, tokia eilės tvarka:

7.1. kadastrinių matavimų, inventorizacijos, teisinės registracijos atlikimui, techninės dokumentacijos rengimui;

7.2. bendrojo naudojimo žemėje esančių kelių, gatvių priežiūrai;

7.3. kitų, bendrojo naudojimo žemėje esančių, bendrojo naudojimo objektų (elektros tinklų, geriamojo vandens tiekimo, nuotekų šalinimo ir valymo ir bei kitų) priežiūrai;

7.4. bendrojo naudojimo žemėje esančių bendrojo naudojimo objektų (kelių, gatvių, elektros tinklų, geriamojo vandens tiekimo, nuotekų šalinimo ir valymo bei kitų) atnaujinimui;

7.5. bendrojo naudojimo žemėje naujų bendrojo naudojimo objektų (kelių, gatvių, elektros tinklų, geriamojo vandens tiekimo, nuotekų šalinimo ir valymo bei kitų) statybai.

8. Skiriamos kompensacijos dydis vienai Bendrijai per finansinius metus negali viršyti 3 tūkst. Eur ir ne daugiau kaip:

8.1. 70 % sumos, reikalingos kadastriniams matavimams, inventorizacijai, teisinei registracijai, techninių dokumentų parengimui (likusią dalį apmoka pati Bendrija);

8.2. 60 % sumos, reikalingos bendrojo naudojimo žemėje esančių bendrojo naudojimo objektų (kelių, gatvių, elektros tinklų, geriamojo vandens tiekimo, nuotekų šalinimo ir valymo bei kitų) priežiūrai (likusią dalį apmoka pati Bendrija);

8.3. 60 % sumos, reikalingos bendrojo naudojimo žemėje esančių bendrojo naudojimo objektų (kelių, gatvių, elektros tinklų, geriamojo vandens tiekimo, nuotekų šalinimo ir valymo bei kitų) atnaujinimui ar naujų bendrojo naudojimo objektų statybai (likusią dalį apmoka pati Bendrija).

9. Bendrijos, turinčios skolų valstybei, Savivaldybei ar Savivaldybės valdomoms įmonėms, prašymai skirti finansinę paramą nenagrinėjami.

10. Parama pagal atskirus darbų ar paslaugų prioritetus, nurodytus Programos 7 punkte tai pačiai Bendrijai gali būti skiriama vieną kartą per 3 metus.

11. Programos lėšos, netaikant Programos 8 punkte nurodyto 3 tūkst. Eur kompensacijos dydžio vienai Bendrijai, taip pat yra naudojamos 100 % kompensuojant Bendrijos teritorijoje esančių ir Programos reikalavimus atitinkančių kelių (gatvių) inžinerinių statinių (toliau – keliai) ir (arba) jiems priskirtų žemės sklypų formavimo, techninių dokumentų parengimo, kadastrinių matavimų, teisinės registracijos, kelių (gatvių) remonto, kai suformuoti keliai yra perleidžiami Savivaldybės nuosavybėn, bei pirkimo – pardavimo sandorių sudarymo išlaidoms padengti.

12. Programos 4.3 papunktyje nurodytais klausimais pagal savo kompetenciją ir Savivaldybės administracijos nustatytu laiku Bendrijas konsultuoja Savivaldybės administracijos Aplinkos, Kelių ir transporto, Urbanistikos bei Žemės ūkio ir kaimo plėtros skyriai.

**IV SKYRIUS**

**BENDRO NAUDOJIMO ŽEMĖJE ESANČIŲ KELIŲ PERLEIDIMAS SAVIVALDYBĖS NUOSAVYBĖN**

13. Sprendimą perduoti kelius Savivaldybei priima Bendrijos narių susirinkimas, jei Bendrijos įstatuose nėra kitų nuostatų dėl teisės priimti sprendimus, susijusius su Bendrijos turto perdavimu kitų asmenų nuosavybėn.

14. Bendrijos narių susirinkimo sprendimu Savivaldybei nuosavybės teise gali būti perduodami šioje Programoje nustatytus reikalavimus atitinkantys:

14.1. Bendrijos bendrojo naudojimo žemėje esantys keliai, kuriems kadastriniai matavimai nėra atlikti ir nėra tokiam inžineriniam statiniui suformuoto žemės sklypo;

14.2. Bendrijos bendrojo naudojimo žemėje esantys keliai, kuriems kadastriniai matavimai yra atlikti ir keliai įregistruoti bendrijos nuosavybės teise Nekilnojamojo turto registre.

15. Bendrijai pateiktus prašymą perleisti Programos 14.1 papunktyje numatytus kelius, Savivaldybė, esant biudžete numatytam finansavimui, atlieka Bendrijos bendrojo naudojimo žemėje esančių kelių kadastrinius matavimus ir Nekilnojamojo turto registre įregistruoja Savivaldybės nuosavybės teises.

16. Bendrijai pateiktus prašymą perleisti Programos 14.2 papunktyje numatytus kelius, Savivaldybės sutikimu keliai perleidžiami Savivaldybei nuosavybės teise sudarant pirkimo – pardavimo sandorį, kurio vertė negali būti didesnė nei 1 Eur (vienas euras). Su pirkimo – pardavimo sandorio įforminimu susijusias išlaidas apmoka Savivaldybė.

17. Savivaldybės nuosavybėn perleidžiamiems keliams keliami reikalavimai:

17.1. kelias turi būti įregistruotas Bendrijos nuosavybės teise Lietuvos Respublikos nekilnojamojo turto registre;

17.2. kelio plotis turi būti ne mažesnis kaip 4,5 m;

17.3. kelias turi būti pravažiuojamas (nesibaigti akligatviu) arba akligatvis su Statybos techninio reglamento 2.06.04:2014 „Gatvės ir vietinės reikšmės keliai. Bendrieji reikalavimai“ reikalavimus atitinkančia, 2 ašių sunkvežimiui (iki 9 m ilgio) tinkama apsisukimo aikštele;

17.4. kelias turi atitikti bent vieną iš šių papildomų reikalavimų:

17.4.1. kelias kerta Bendrijos teritoriją ir juo naudojasi ne tik Bendrijos teritorijoje nekilnojamąjį turtą valdantys asmenys;

17.4.2. kelias turi sankryžą su vietinės ar valstybinės reikšmės keliu arba Savivaldybės nuosavybės teise Bendrijos teritorijoje valdomu keliu;

17.4.3. kelias yra pagrindinis kitų Bendrijos kelių atžvilgiu.

18. Teikti prašymus dėl bendro naudojimo žemėje esančių kelių perleidimo Savivaldybės nuosavybėn gali tik Lietuvos Respublikos juridinių asmenų registre registruotos Bendrijos, turinčios Lietuvos Respublikos juridinių asmenų registre įregistruotus įstatus ir teisėtus valdymo organus.

**V SKYRIUS**

**PRAŠYMŲ VERTINIMO KOMISIJA**

19. Savivaldybės biudžete numačius finansavimą, sudaroma Savivaldybės mero potvarkiu prašymų vertinimo komisija (toliau – Komisija) iš 8 (aštuonių) asmenų:   
2 Savivaldybės tarybos narių ir 6 Savivaldybės mero ir/ar Savivaldybės administracijos direktoriaus deleguotų asmenų. Savivaldybės administracijos darbuotojai ir Komisijos sekretorius (kuris nėra Komisijos narys) į Komisiją deleguojami Savivaldybės administracijos direktoriaus įsakymu. Komisijos nariai ir sekretorius privalo saugoti informaciją apie asmens duomenis, kuri bus pateikta ar taps žinoma nagrinėjant prašymus dėl paramos suteikimo ir prašymus dėl bendro naudojimo žemėje esančių kelių perleidimo Savivaldybės nuosavybėn, jos neatskleisti, neprarasti bei neperduoti asmenims, neįgaliotiems ją sužinoti.

20. Komisijos pagrindinė veiklos forma – posėdžiai. Posėdžiai yra teisėti, jeigu juose dalyvauja daugiau kaip 1/2 narių. Esant nepaprastajai padėčiai, ekstremaliajai situacijai ar karantinui, Komisijos posėdis gali vykti nuotoliniu būdu teisės aktų nustatyta tvarka.

21. Komisija šioje Programoje nustatyta tvarka nagrinėja prašymus dėl paramos suteikimo ir prašymus dėl bendro naudojimo žemėje esančių kelių perleidimo Savivaldybės nuosavybėn.

22. Komisijos sprendimai priimami dalyvaujančių Komisijos narių balsų dauguma, o balsams pasiskirsčius po lygiai, sprendimą lemia pirmininko balsas. Komisijos sprendimai turi būti motyvuoti

23. Komisijos pirmininkas:

23.1. šaukia Komisijos posėdžius, jiems pirmininkauja;

23.2. pasirašo Komisijos posėdžių protokolus, siūlymus Savivaldybės merui dėl sprendimų priėmimo, rengia ir Savivaldybės tarybai pateikia tvirtinti Programos lėšų sąmatą bei panaudojimo ataskaitą.

24. Komisijos sekretorius:

24.1. patikrina gautų prašymų ir su jais pateiktų dokumentų tinkamumą bei atitikimą Programai ir, kartu su apibendrinta informacija, pateikia Komisijai;

24.2. protokoluoja Komisijos posėdžius ir pasirašo protokolus;

24.3. rengia kitus Komisijos dokumentus ir raštus.

25. Komisija išnagrinėja Bendrijų pateiktus prašymus ir dokumentus finansinei paramai gauti ir dėl kiekvieno prašymo priima rekomendacinio pobūdžio motyvuotą sprendimą skirti finansinę paramą, nurodant skirtinos paramos dydį, kuris gali būti mažesnis nei prašo Bendrija, arba siūlo paramos neskirti.

26. Komisija visus Bendrijų pateiktus prašymus finansinei paramai gauti ir prašymus dėl bendro naudojimo žemėje esančių kelių perleidimo Savivaldybės nuosavybėn nagrinėja ir įvertina eilės tvarka pagal jų užregistravimo Savivaldybėje datą ir laiką.

27. Komisija į posėdžius gali kviesti prašymą pateikusios Bendrijos atstovą.

28. Bendrijos prašymų, programos teikiamai finansinei paramai gauti pagal pateiktus dokumentus, vertinimas:

|  |  |  |  |  |  |  |
| --- | --- | --- | --- | --- | --- | --- |
| Vertinimas balais  Vertinimo  rodiklio  pavadinimas | 0 | 1 | 2 | 3 | 4 | Skiriama balų |
| Bendrijos sodų sklypuose gyvenamąją vietą deklaravusių savininkų dalis nuo visų bendrijos sklypų | 0-9 % | 10-25 % | 26-50 % | 51-75 % | 76-100 % |  |
| Atitiktis 7 punkte išvardytiems prioritetams | 7.5 | 7.4 | 7.3 | 7.2 | 7.1 |  |
| Iš viso skiriama balų: | x | x | x | x | x |  |

29. Komisija sprendimą siūlyti tenkinti Bendrijos prašymą skirti paramą priima, jei bendras įvertinimas yra ne mažiau kaip 3 balai ir prašymas atitinka Programos 7 punkto darbų ar paslaugų atlikimo prioritetus.

30. Bendrijos, kurių prašymai įvertinami teigiamai, surašomos į sąrašą pagal surinktų balų skaičių mažėjančia tvarka, vadovaujantis 7 punkte nurodytu prioritetų eiliškumu (t. y. pirmiau surašomos Bendrijos pagal 7.1 prioritetą, paskui – pagal 7.2 prioritetą ir t. t.). Tuo atveju, jei Bendrijos pagal tą patį prioritetą įvertinamos vienodu balų skaičiumi, pirmiau įrašoma ta Bendrija, kurios sklypuose gyvenamąją vietą deklaravusių savininkų dalis yra didesnė. Jei ir pagal šį vertinimo rodiklį negalima nustatyti Bendrijos įrašymo į sąrašą eiliškumo, pirmiau įrašoma ta Bendrija, kuri prašymą pateikė anksčiau.

31. Bendrijos, kurių prašymai dėl bendro naudojimo žemėje esančių kelių perleidimo Savivaldybės nuosavybėn Komisijos įvertinami teigiamai, surašomos į sąrašą. Pirmiausia yra tenkinamas tos Bendrijos prašymas, kuri prašymą pateikė anksčiau.

32. Komisija, išnagrinėjusi Bendrijos prašymą dėl:

32.1. dalinės finansinės paramos suteikimo bei su juo pateiktus dokumentus ir priėmusi atitinkamą sprendimą Savivaldybės merui pateikia siūlymą skirti Bendrijos prašomą lėšų sumą, neskirti lėšų arba skirti mažesnę lėšų sumą negu prašo Bendrija. Savivaldybės meras, atsižvelgdamas į Programos lėšų kiekį bei Komisijos siūlymą, potvarkiu priima sprendimą dėl Bendrijos išlaidų dalinio kompensavimo.

32.2. bendro naudojimo žemėje esančių kelių perleidimo Savivaldybės nuosavybėn bei su juo pateiktus dokumentus ir priėmusi atitinkamą sprendimą, Savivaldybės merui teikia siūlymą dėl Bendrijos prašymo. Savivaldybės meras, atsižvelgdamas į Komisijos siūlymą, dėl Bendrijos bendro naudojimo žemėje esančių kelių perėmimo Savivaldybės nuosavybėn, teikia savivaldybės tarybai sprendimo projektą.

33. Pasibaigus Savivaldybės numatytų Programos lėšoms, kiti į eilę pagal įvertinimą balais įrašyti Bendrijų prašymai dėl paramos suteikimo ir į sąrašą pagal pateikimo datą įrašyti prašymai dėl bendro naudojimo žemėje esančių kelių perleidimo Savivaldybės nuosavybėn, dėl kurių Komisijoje priimti teigiami įvertinimai, paskelbus kitą kvietimą iš naujo nevertinami.

34. Pagal Savivaldybės mero potvarkiu priimtą sprendimą dėl Bendrijos išlaidų dalinio kompensavimo skirtos paramos lėšos išmokamos per 10 darbo dienų po to, kai Bendrija pateikia prašymą (3 priedas) išmokėti skirtą paramos sumą bei dokumentus, patvirtinančius, kad darbai ir / ar paslaugos yra atlikti bei Bendrija pagal išlaidas patvirtinančius dokumentus atsiskaitė su paslaugų teikėju ar rangovu už savo išlaidų dalį.

35. Pasibaigus einamųjų metų Programos lėšoms, Bendrijos per 10 darbo dienų apie tai informuojamos jų anketose nurodytais kontaktais.

36. Visi Komisijos posėdžių protokolai ir kiti šioje Programoje nurodyti dokumentai saugomi Savivaldybės administracijos skyriuje, kuriame dirba Komisijos sekretorius.

**VI SKYRIUS**

**PARAMOS TEIKIMO SĄLYGOS**

37. Sprendimus dėl kvietimų teikti prašymus finansinei paramai gauti ir bendro naudojimo žemėje esančių kelių perdavimo Savivaldybės nuosavybėn priima Savivaldybės meras.

38. Bendrijoms dalinai kompensuojamos išlaidos už darbus ar paslaugas nurodytos Programos 6 punkte. Paskirta paramos suma išmokama atlikus darbus ir / ar paslaugas, dėl kurių dalinio išlaidų kompensavimo Savivaldybės mero potvarkiu buvo priimtas sprendimas skirti paramą ir Bendrijai pateikus prašymą išmokėti skirtą paramos sumą kartu su darbų ir / ar paslaugų atlikimą bei Bendrijos dalies išlaidų apmokėjimą patvirtinančiais dokumentais (atliktų darbų ir / ar paslaugų sutartis, šių darbų ir / ar paslaugų atlikimo aktus, sąskaitas faktūras, apmokėjimą patvirtinančius banko išrašus). Nekompensuojamos išlaidos, kurioms jau buvo skirtas finansavimas pagal šią ar kitas Savivaldybės programas, bei išlaidos už darbus ar paslaugas, atliktus iki šios Programos patvirtinimo.

39. Kvietimai teikti prašymus finansinei paramai gauti bei prašymus dėl bendro naudojimo žemėje esančių kelių perleidimo Savivaldybės nuosavybėn skelbiami Savivaldybės interneto svetainėje www.krs.lt ne vėliau, kaip prieš 90 kalendorinių dienų iki prašymų pateikimo paskutinės dienos.

40. Kvietime teikti prašymus finansinei paramai gauti ir bendro naudojimo žemėje esančių kelių perleidimo Savivaldybės nuosavybėn turi būti nurodyta ir pateikta:

40.1. prašymų pateikimo vieta ir pateikimo būdas, prašymų pateikimo paskutinė diena ir valanda bei numatoma paskirstyti finansinės paramos bendra suma;

40.2. prašymų (1 ir 4 priedai) ir anketos (2 priedas) forma;

40.3. Bendrijų rėmimo Programa arba nuoroda į interneto puslapį (jeigu skelbiama spaudoje).

41. Paskelbus kvietimą, Bendrijos, pageidaujančios gauti finansinę paramą, kreipiasi į Savivaldybę, pateikdamos atitinkamos formos prašymą (1 priedas) ir prašyme nurodytus dokumentus ar patvirtintas jų kopijas ir (ar) duomenis, kurių reikia svarstant finansinės paramos skyrimą:

41.1. užpildytą nustatytos formos anketą (2 priedas);

41.2. Bendrijos narių susirinkimo sprendimo dėl paramos kopiją;

41.3. Bendrijos išlaidas patvirtinančių dokumentų – komercinių pasiūlymų, preliminarių susitarimų, sąmatų, pažymų ir / ar kitų dokumentų, kurie patvirtintų Bendrijos teisę gauti dalinį išlaidų kompensavimą pagal Programą, patvirtintas kopijas. Teikiamų dokumentų kopijos turi būti patvirtintos Bendrijos pirmininko ar jo įgalioto asmens parašu;

41.4. Bendrijos sodų sklypų skaičių ir kiek iš jų savininkų yra deklaravę gyvenamąją vietą;

41.5. įgaliojimą, jei prašymą pateikia Bendrijos pirmininko įgaliotas asmuo.

42. Paskelbus kvietimą, Bendrijos, pageidaujančios perleisti Savivaldybės nuosavybėn bendro naudojimo žemėje esančius kelius, kreipiasi į Savivaldybę, pateikdamos prašymą   
(4 priedas) ir prašyme nurodytus dokumentus ar patvirtintas jų kopijas ir (ar) duomenis, kurių reikia svarstant dėl bendro naudojimo žemėje esančių kelių priėmimo Savivaldybės nuosavybėn:

42.1. užpildytą formos anketą (2 priedas);

42.2. Bendrijos narių susirinkimo sprendimo dėl bendro naudojimo žemėje esančių kelių perleidimo Savivaldybės nuosavybėn kopiją;

42.3. prašyme nurodyto kelio kadastro duomenų bylos kopiją, kai prašymas pateikiamas dėl šios Programos 14.2 punkte numatyto Bendrijos bendrojo naudojimo žemėje esančio kelio perleidimo;

42.4. įgaliojimą, jei prašymą pateikia Bendrijos pirmininko įgaliotas asmuo.

43. Bendrijos sutikimu Savivaldybė gauna ir naudoja šiuos, finansinės paramos skyrimo svarstymui ir sprendimo dėl bendro naudojimo žemėje esančių kelių priėmimo Savivaldybės nuosavybėn priėmimui bei vykdymui reikiamus duomenis ir dokumentus, esančius valstybės registruose (kadastruose), žinybiniuose registruose, valstybės informacinėse sistemose ir (ar) savivaldybės administracijos pagal prašymą ir (ar) duomenų teikimo sutartis gaunamus iš valstybės ir savivaldybės institucijų, įstaigų, įmonių bei organizacijų:

43.1. Bendrijos Juridinių asmenų registro išrašą;

43.2. patvirtintus Bendrijos įstatus;

43.3. pažymas iš Valstybinės mokesčių inspekcijos prie Lietuvos Respublikos finansų ministerijos ir Valstybinio socialinio draudimo fondo valdybos prie Lietuvos Respublikos socialinės apsaugos ir darbo ministerijos, Savivaldybės valdomų įmonių, kad Bendrija neskolinga valstybei ar Savivaldybei, Savivaldybės valdomoms įmonėms;

43.4. Bendrijoje gyvenamąją vietą deklaravusių gyventojų skaičių;

43.5. Bendrijos teritorijoje esančių sklypų Nekilnojamojo turto registro išrašą.

44. Pasibaigus kvietime nurodytam terminui teikti prašymus, Komisijos sekretorius per 20 darbo dienų patikrina gautų dokumentų tinkamumą. Apie nustatytus trūkumus Prašyme nurodytais kontaktais informuoja Bendrijas, kurios per 10 darbo dienų ar kitą nustatytą protingą terminą privalo juos pašalinti ir pateikti tai įrodančius dokumentus.

**VII SKYRIUS**

**PROGRAMOS LĖŠŲ NAUDOJIMO KONTROLĖ**

45. Programos lėšų apskaitą tvarko Savivaldybės administracijos Buhalterinės apskaitos skyrius.

46. Pasibaigus finansiniams metams, bet ne vėliau kaip iki Savivaldybės tarybos posėdžio, kuriame numatyta tvirtinti Savivaldybės biudžetą, Komisija parengia ir Savivaldybės tarybai pateikia tvirtinti Programos lėšų panaudojimo ataskaitą.

47. Už prašyme dėl dalinės finansinės paramos suteikimo ir prašyme dėl bendro naudojimo žemėje esančių kelių perleidimo Savivaldybės nuosavybėn pateiktų duomenų teisingumą atsako Bendrija.

48. Paaiškėjus, kad Bendrija pateikdama prašymą nurodė tikrovės neatitinkančius, klaidingus ar apgaulingus duomenis, Savivaldybė inicijuoja teisines priemones paramai susigrąžinti.

49. Su paramos skyrimu ir bendro naudojimo žemėje esančių kelių perleidimo Savivaldybės nuosavybėn susiję, bet šioje Programoje nereglamentuoti klausimai, sprendžiami vadovaujantis teisės aktais.

50. Lėšų naudojimo kontrolę atlieka Savivaldybės kontrolės ir audito tarnyba.

**VIII SKYRIUS**

**BAIGIAMOSIOS NUOSTATOS**

51. Programą tvirtina ir ją keičia Savivaldybės taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_